മൂന്നാം ഷട്ടര് ഉയര്ത്തിയിട്ടും മുല്ലപ്പെരിയാറില് ജലനിരപ്പ് 138 അടിയ്ക്ക് മുകളില് ഇടുക്കി അണക്കെട്ടില് അളവില് കുറവ് ഇടുക്കി: മുല്ലപ്പെരിയാര് അണക്കെട്ടിന്റെ മൂന്നാമത് ഷട്ടര് തുറന്നിട്ടും ജലനിരപ്പില് കാര്യമായ കുറവില്ല. ഇപ്പോഴും 138 അടിയായി ജലനിരപ്പ് തുടരുകയാണ്. അഞ്ചാമത്തെ ഷട്ടറാണ് ഇന്നലെ രാത്രി തുറന്നത്. ഇതോടെ 3,4,5 എന്നീ ഷട്ടറുകളാണ് ഇപ്പോള് തുറന്നിരിക്കുന്നത്. സെക്കന്റില് 825 ഘനയടി ജലമാണ് ഇപ്പോള് മുല്ലപ്പെരിയാര് അണക്കെട്ടിലൂടെ ആകെ പുറത്തുവിടുന്നത്. പെരിയാറിലെ ജലനിരപ്പും ഒന്നരയടി വര്ദ്ധിച്ചു. റവന്യുമന്ത്രി കെ.രാജന് സ്ഥലത്ത് ക്യാമ്ബ് ചെയ്ത് സ്ഥിതിഗതികള് വിലയിരുത്തുകയാണ്. ഇന്നലെ രാവിലെ 3,4 ഷട്ടറുകള് 35 സെ.മീ വീതം ഉയര്ത്തി 534 ഘനയടി വെളളം തുറന്നുവിട്ടു. രാത്രിയോടെ ഇത് 825 ഘനയടിയായി. 2018ലെ പ്രളയസമയത്തിന് ശേഷം ഇതാദ്യമായാണ് മുല്ലപ്പെരിയാര് ഡാം തുറക്കുന്നത്. ഡാമില് നിന്ന് ഇടുക്കി അണക്കെട്ടിലേക്ക് തുറന്നുവിടുന്ന വെളളത്തിന്റെ അളവ് വര്ദ്ധിപ്പിച്ചു. അതേസമയം ഇടുക്കി അണക്കെട്ടിലെ ജലനിരപ്പ് 2398.3 അടിയില് താഴെയായതോടെ ഇവിടെ പ്രഖ്യാപിച്ച റെഡ് അലര്ട്ട് പിന്വലിച്ചിട്ടുണ്ട്. എന്നാല് ജാഗ്രത തുടരാനാണ് ഉദ്യോഗസ്ഥരുടെ തീരുമാനം. ഇന്ന് സംസ്ഥാനത്ത് ഇടുക്കി ഉള്പ്പടെ 12 ജില്ലകളില് മഴ ശക്തമാകുന്നതിന്റെ യെല്ലോ അലര്ട്ട് പ്രഖ്യാപിച്ചതിനാല് ജാഗ്രതാ നിര്ദ്ദേശമുണ്ട്.